KOMMISSIONENS FORORDNING (EF) Nr. 548/2000

af 14. marts 2000

om ændring af forordning (EØF) nr. 94/92 om nærmere regler for indførsel fra tredjelande som omhandlet i Rådets forordning (EØF) nr. 2092/91

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 2092/91 af 24. juni 1991 om økologisk produktionsmetode for landbrugsprodukter og om angivelse heraf på landbrugsprodukter og levnedsmidler(1), senest ændret ved Kommissionens forordning (EF) nr. 331/2000(2), særlig artikel 11, stk. 1, og

ud fra følgende betragtninger:

(1) Ifølge artikel 11, stk. 1, i forordning (EØF) nr. 2092/91 må produkter, som indføres fra et tredjeland, kun markedsføres, hvis de har oprindelse i et tredjeland, der er anført på en liste udarbejdet i overensstemmelse med betingelserne i artikel 11, stk. 2, i forordning (EØF) nr. 2092/91. En sådan liste er opstillet i bilaget til Kommissionens forordning (EØF) nr. 94/92(3), senest ændret ved forordning (EF) nr. 1367/98(4).

(2) Den Tjekkiske Republik har indgivet en anmodning til Kommissionen om at blive optaget på den liste, der er omhandlet i artikel 11, stk. 1, i forordning (EØF) nr. 2092/91, og indsendt de oplysninger, der kræves efter artikel 2, stk. 2, i forordning (EØF) nr. 94/92.

(3) En gennemgang af disse oplysninger og den efterfølgende drøftelse med de pågældende myndigheder har vist, at produktions- og kontrolreglerne i dette land svarer til dem, der er fastsat i forordning (EØF) nr. 2092/91.

(4) Efter den 30. juni 2000 er Argentina, Australien, Ungarn og Israel ikke længere optaget på den liste, der er nævnt i artikel 11, stk. 1, i forordning (EØF) nr. 2092/91, og optagelsesperioden bør derfor forlænges, for at importen kan fortsætte. For Israel og Argentina vil denne forlængelse blive taget op til fornyet overvejelse på baggrund af gennemførte eller planlagte kontrolbesøg i disse lande.

(5) De ungarske myndigheder har meddelt det nye navn på det ungarske kontrolorgan Biokultura, som bør indsættes i bilaget.

(6) Det er nødvendigt at foretage nogle tekniske opdateringer i forbindelse med Australien, Israel og Schweiz.

(7) De i denne forordning fastsatte foranstaltninger er i overensstemmelse med udtalelse fra det udvalg, der er fastsat i artikel 14 i forordning (EØF) nr. 2092/91 -

UDSTEDT FØLGENDE FORORDNING:

Artikel 1

I bilaget til forordning (EØF) nr. 94/92 foretages de ændringer, der er vist i bilaget til nærværende forordning.

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 14. marts 2000.

På Kommissionens vegne

Franz FISCHLER

Medlem af Kommissionen

(1) EFT L 198 af 22.7.1991, s. 1.

(2) EFT L 48 af 19.2.2000, s. 1.

(3) EFT L 11 af 17.1.1992, s. 14.

(4) EFT L 185 af 30.6.1998, s. 11.

BILAG

1. Følgende tekst indsættes i bilaget efter teksten vedrørende Australien:

"DEN TJEKKISKE REPUBLIK:

1. Produktkategorier:

a) uforarbejdede vegetabilske produkter, jf. artikel 1, stk. 1, litra a), i forordning (EØF) nr. 2092/91

b) levnedsmidler hovedsageligt bestående af en eller flere ingredienser af vegetabilsk oprindelse, jf. artikel 1, stk. 1, litra b), i forordning (EØF) nr. 2092/91.

2. Oprindelse: produkter af kategori 1 a) og økologisk dyrkede ingredienser i produkter af kategori 1 b) er blevet dyrket i Den Tjekkiske Republik.

3. Kontrolorgan: KEZ o.p.s.

4. Attestudstedende organ:

- Department of Structural Policy and Ecology (Ministry of Agriculture)

- KEZ o.p.s.

5. Optagelsens varighed: 30.6.2003."

2. Punkt 5 i teksten vedrørende Argentina, Australien, Ungarn og Israel affattes således:

"5. Optagelsens varighed: 30.6.2003."

3. Punkt 3 og 4 i teksten vedrørende Ungarn affattes således:

"3. Kontrolorgan: Biokontroll Hungária Közhasznú Társaság (Biokontroll Hungária Kht) og Skal.

4. Attestudstedende organ: Biokontroll Hungária Közhasznú Társaság og Skal (kontor i Ungarn)."

4. I punkt 3 i teksten vedrørende Australien ændres navnet på kontrolorganet "Australian Quarantine Inspection Service (AQIS)" til: "Australian Quarantine and Inspection Service (AQIS) (Department of Agriculture, Fisheries and Forestry)".

5. Punkt 3 i teksten vedrørende Israel affattes således:

"3. Kontrolorgan: Plant Protection and Inspection Services (PPIS) (Ministry of Agriculture and Rural Development)."

6. Punkt 3 i teksten vedrørende Schweiz affattes således:

"3. Kontrolorgan: Institut für Marktökologie (IMO), bio.inspecta AG og Schweizerische Vereinigung für Qualitäts- und Management-Systeme (SQS)."